
Πλ. Αριστοτέλους 10, ΤΚ 54623
τηλ. 2310 378400

Αριθμ. Πρωτ.: ΦΚΘ/529/08.10.2026
Θεσσαλονίκη, 08.10.2026


ΔΗΜΟΣΙΑ ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ
ΓΙΑ ΤΗΝ ΠΛΗΡΩΣΗ ΤΗΣ ΘΕΣΗΣ ΤΟΥ ΓΕΝΙΚΟΥ ΔΙΕΥΘΥΝΤΗ                                                                 ΤΟΥ Ν.Π.Ι.Δ. «ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ»

Το Διοικητικό Συμβούλιο του  κοινωφελούς μη κερδοσκοπικού Ν.Π.Ι.Δ. με την επωνυμία «ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ» (στο εξής ΦΕΣΤΙΒΑΛ),  το οποίο λειτουργεί  σύμφωνα  με τις διατάξεις του  Ν. 3905/2010 (ΦΕΚ Α΄219),  εποπτεύεται από τον Υπουργό Πολιτισμού, ο οποίος ορίζει και τη διοίκηση αυτού,  εδρεύει στη Θεσσαλονίκη Πλατεία Αριστοτέλους 10 και διατηρεί γραφεία στην Αθήνα επί της οδού Αρεοπαγίτου αρ. 9,  έχοντας υπόψη:
1. τις διατάξεις  των άρθρων  21-33 του νόμου 3905/2010 (ΦΕΚ Α΄219), «Ενίσχυση και ανάπτυξη της κινηματογραφικής τέχνης και άλλες διατάξεις», που αποτελεί το κανονιστικό πλαίσιο λειτουργίας του ΦΕΣΤΙΒΑΛ, όπως τροποποιήθηκαν με το άρθρο 22 ν.4708/2020 (ΦΕΚ Α'140)  και άρθρα 54-60 ν.5179/2025 (ΦΕΚ Α' 26) και ισχύουν, 
2. την αριθμ.382160/2026 απόφαση της Υπουργού και του Υφυπουργού  Πολιτισμού (ΦΕΚ Υ.Ο.Δ.Δ.1466/16.09.2026), με την οποία έγινε δεκτή η παραίτηση της Γενικής Διευθύντριας του ΦΕΣΤΙΒΑΛ Elise Jalladeau,
3.  την παράγραφο 1 του άρθρου 27 ν.3905/2010  "Γενικός Διευθυντής"  (ΦΕΚ Α΄219), όπως τροποποιήθηκε  με το άρθρο 57 ν.5179/2025 (ΦΕΚ Α' 26) και ισχύει, 
4. τις διατάξεις του άρθρου 33 "Κωλύματα-ασυμβίβαστα-τρόπος επιλογής Διευθυντών" ν.3905/2010  (ΦΕΚ Α΄219), όπως ισχύει,
5. το εδάφιο ια' της παρ.2 του άρθρου 2 του Ν.4765/2021: Εκσυγχρονισμός συστήματος προσλήψεων στον δημόσιο τομέα και ενίσχυση του ΑΣΕΠ και λοιπές διατάξεις (ΦΕΚ Α' 6/2021),
6. τον Ν. 4727/2020 «Ψηφιακή Διακυβέρνηση-Ηλεκτρονικές Υπηρεσίες» (Πρόγραμμα ΔΙΑΥΓΕΙΑ),
7. τον Ν. 4624/2019 (Α’ 137) «Αρχή Προστασίας Δεδομένων Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και ενσωμάτωση στην εθνική νομοθεσία της Οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου της 27ης Απριλίου 2016 και άλλες διατάξεις»,
8. την με αρ. πρωτ. ΦΚΘ/Α99/02.10.2026 "δέσμευση πίστωσης στον προϋπολογισμό του φορέα έτους 2026 και του πολυετούς Δημοσιονομικού Προγραμματισμού 2027-2030",
9. τους αντικειμενικούς λόγους που δικαιολογούν την παρούσα πρόσκληση σύναψης σύμβασης για την εξυπηρέτηση άμεσων ειδικών αναγκών του, που σχετίζονται ευθέως και αμέσως με την εύρυθμη λειτουργία του και την διεκπεραίωση των σκοπών και  των δραστηριοτήτων του,

και προκειμένου να καλυφθεί άμεσα η θέση του Γενικού Διευθυντή και να  παρασχεθούν οι  υπηρεσίες του στο ΦΕΣΤΙΒΑΛ, με  την υπ’ αριθ. 435/1/24.09.2026 απόφασή του απευθύνει: 
Δημόσια Πρόσκληση Ενδιαφέροντος  σε  ενδιαφερόμενα  φυσικά πρόσωπα  να εκδηλώσουν το ενδιαφέρον τους για την πλήρωση, –με επιλογή– της θέσης του Γενικού Διευθυντή του ΦΕΣΤΙΒΑΛ, ο οποίος   διορίζεται με απόφαση του Υπουργού Πολιτισμού  μετά από πρόταση του Διοικητικού Συμβουλίου του ΦΕΣΤΙΒΑΛ. 
Η θητεία του Γενικού Διευθυντή  είναι τριετής, που μπορεί να ανανεώνεται. Η θητεία παρατείνεται μέχρι τον ορισμό νέου, πάντως όχι πέραν των έξι μηνών. 
Η θέση είναι πλήρους και αποκλειστικής απασχόλησης  [άρθρο 27 του Ν. 3905/2010 (ΦΕΚ Α'219], όπως τροποποιήθηκε, διαμορφώθηκε  με το άρθρο 57 Ν.5179/2025 (ΦΕΚ Α' 26) και ισχύει.

ΔΗΜΟΣΙΕΥΣΗ-ΓΕΝΙΚΟΙ ΟΡΟΙ ΔΙΕΞΑΓΩΓΗΣ ΤΗΣ ΔΙΑΔΙΚΑΣΙΑΣ ΕΠΙΛΟΓΗΣ- ΠΡΟΣΟΝΤΑ- ΔΙΚΑΙΟΥΜΕΝΟΙ ΣΥΜΜΕΤΟΧΗΣ- ΕΛΑΧΙΣΤΟΙ ΟΡΟΙ ΣΥΜΜΕΤΟΧΗΣ.

 Άρθρο 1ο   Δημοσίευση της Πρόσκλησης Ενδιαφέροντος-Καταληκτική ημερομηνία υποβολής αιτήσεων 
-Ημερομηνία δημοσίευσης της  παρούσης  στον ιστότοπο Δι@ύγεια: 08/10/2026
-Ημερομηνία ανάρτησής της στην ιστοσελίδα του ΦΕΣΤΙΒΑΛ (www.filmfestival.gr): 8/10/2026, στην οποία παρέχεται πλήρης και ελεύθερη πρόσβαση σε κάθε ενδιαφερόμενο           
 -Ημερομηνία επικόλλησης περίληψης της πρόσκλησης  στην πλαϊνή είσοδο της έδρας του ΦΕΣΤΙΒΑΛ κτήριο  ΟΛΥΜΠΙΟΝ Πλατεία Αριστοτέλους 10 Θεσσαλονίκη: 08/10/2026.
- Ημερομηνία  δημοσίευσης περίληψης  σε δύο ημερήσιες εφημερίδες: 08/10/2026.
- Καταληκτική προθεσμία υποβολής αιτήσεων/δικαιολογητικών Τετάρτη  18 Νοεμβρίου 2026, και ώρα 18:00 μ.μ.     

Άρθρο 2ο   Ο Γενικός Διευθυντής πρέπει να διαθέτει τα ακόλουθα προσόντα: 
1) Να είναι πρόσωπο αναγνωρισμένου κύρους από το χώρο του ελληνικού ή παγκόσμιου κινηματογράφου.
2) Να έχει οργανωτική και διοικητική εμπειρία. Θα συνεκτιμηθεί η εμπειρία σε δημοσιονομικά θέματα.
3) Να διαθέτει ικανότητες διοίκησης, ηγεσίας και διαχείρισης ανθρώπινου δυναμικού στην κατάρτιση στρατηγικών σχεδίων, στο συντονισμό ομάδων και στη παρακολούθηση επίτευξης στόχων  κατά προτίμηση στο χώρο του κινηματογράφου και ικανότητες, ώστε να εξυπηρετήσει τους σκοπούς και τους στόχους του ΦΕΣΤΙΒΑΛ, που κυρίως είναι η διάδοση της κινηματογραφικής τέχνης και άλλων μορφών καλλιτεχνικής οπτικοακουστικής έκφρασης και αφήγησης, η διαπαιδαγώγηση, η ψυχαγωγία και η πνευματική καλλιέργεια του ελληνικού κοινού, η ανάδειξη της πόλης της Θεσσαλονίκης ως τόπου συνάντησης Ελλήνων και ξένων δημιουργών με το ελληνικό κοινό και συγχρόνως η ανάδειξή της ως τόπου αγοράς και διάθεσης κινηματογραφικών  έργων.
4) Να έχει άριστη γνώση της ελληνικής η οποία για τους μη κατέχοντες την ελληνική ιθαγένεια αποδεικνύεται με το Πιστοποιητικό Ελληνομάθειας του Κέντρου Ελληνικής Γλώσσας  και να κατέχει πολύ καλά τουλάχιστον μία ξένη γλώσσα, που αποδεικνύεται από σπουδές, δημοσιεύσεις κι άλλα πρόσφορα μέσα.

Άρθρο 3ο Καθήκοντα και Ευθύνες 
1. Ο Γενικός Διευθυντής ανήκει στα όργανα διοίκησης του ΦΕΣΤΙΒΑΛ, 
τα καθήκοντά του ασκούνται κατά κύριο λόγο στην έδρα του ΦΕΣΤΙΒΑΛ που είναι η Θεσσαλονίκη, και έχει τις παρακάτω αρμοδιότητες, καθώς και όσες άλλες του αναθέσει το Διοικητικό Συμβούλιο   κατά το άρθρο 27 του ν. 3905/2010 (ΦΕΚ Α'219), όπως ισχύει, ήτοι:
 (α) Προΐσταται όλων των Υπηρεσιών του ΦΕΣΤΙΒΑΛ και διευθύνει το έργο τους.
 (β) Λαμβάνει τα αναγκαία μέτρα για την εφαρμογή των αποφάσεων του Διοικητικού Συμβουλίου μέσα στο πλαίσιο των διατάξεων του νόμου 3905/2010 (Α΄219) και του εσωτερικού κανονισμού του ΦΕΣΤΙΒΑΛ.
 (γ) Εξειδικεύει τους στόχους και την πολιτική του ΦΕΣΤΙΒΑΛ και εισηγείται τον ετήσιο προϋπολογισμό, για την τήρηση του οποίου είναι υπεύθυνος.
 (δ) Υποβάλλει στο Διοικητικό Συμβούλιο ετήσια έκθεση πεπραγμένων και οικονομικό απολογισμό.
 (ε) Εκπροσωπεί το ΦΕΣΤΙΒΑΛ δικαστικά και εξώδικα.
 (στ) Υποβάλλει στο Διοικητικό Συμβούλιο τις προτάσεις και εισηγήσεις που απαιτούνται για την υλοποίηση των σκοπών του ΦΕΣΤΙΒΑΛ.
 (ζ) Εισηγείται στο Διοικητικό Συμβούλιο τον εσωτερικό κανονισμό λειτουργίας του ΦΕΣΤΙΒΑΛ.
 (η) Εισηγείται στο Διοικητικό Συμβούλιο τους κανονισμούς διεξαγωγής του Διεθνούς Φεστιβάλ Κινηματογράφου, του Φεστιβάλ Ελληνικού Κινηματογράφου και του Διεθνούς Φεστιβάλ Ντοκιμαντέρ.
 (θ) Συνομολογεί, υπογράφει και εκτελεί κάθε σύμβαση που έχει εγκρίνει το Διοικητικό Συμβούλιο.
 (ι) Μετά από έγκριση του Διοικητικού Συμβουλίου εκδίδει τις αποφάσεις πρόσληψης και απόλυσης του προσωπικού και των συνεργατών του ΦΕΣΤΙΒΑΛ, ορίζει τη νομική μορφή της απασχόλησής τους και λαμβάνει όλα τα απαραίτητα μέτρα για την αναβάθμιση και αξιοποίηση του προσωπικού του.
 (ια) Ασκεί πειθαρχική εξουσία πρώτου βαθμού για όλο το προσωπικό του ΦΕΣΤΙΒΑΛ.
 (ιβ) Εγκρίνει τις λειτουργικές δαπάνες του ΦΕΣΤΙΒΑΛ και κάθε Διεύθυνσής του στο πλαίσιο του εγκεκριμένου από το Διοικητικό Συμβούλιο ετήσιου προϋπολογισμού.
2. Ο Γενικός Διευθυντής επικουρείται στο έργο του από τους Διευθυντές του ΦΕΣΤΙΒΑΛ. Με απόφασή του μπορεί να μεταβιβάσει σε αυτούς ορισμένες από τις αρμοδιότητές του, ενημερώνοντας σχετικά το Διοικητικό Συμβούλιο στην αμέσως προσεχή συνεδρίαση.

Άρθρο 4ο  Διορισμός και Αποδοχές Γενικού Διευθυντή
1) Ο Γενικός Διευθυντής διορίζεται από τον Υπουργό Πολιτισμού, ύστερα από πρόταση του Διοικητικού Συμβουλίου του ΦΕΣΤΙΒΑΛ, με τριετή θητεία που μπορεί ν’ ανανεώνεται. 
2) Οι αποδοχές του Γενικού Διευθυντή, καθώς και κάθε είδους επιδόματα και προσαυξήσεις που καταβάλλονται σ’ αυτόν, καθορίζονται με κοινή απόφαση των Υπουργών Οικονομικών και  Πολιτισμού και η σύμβασή του θα χρηματοδοτηθεί από ίδιους πόρους.
Άρθρο 5ο  Προϋποθέσεις συμμετοχής 
-Δικαίωμα υποβολής αίτησης ενδιαφέροντος έχουν  φυσικά πρόσωπα.                                                                    -Ο υποψήφιος  για την πλήρωση της θέσης πρέπει να διαθέτει τα  προσόντα που αναφέρονται στο άρθρο 2 της παρούσης.                                                                                                                                    - Κατά τον χρόνο υποβολής της υποψηφιότητας να  μην  συντρέχουν  στο πρόσωπό του υποψηφίου τα Κωλύματα-Ασυμβίβαστα  του άρθρου 6 της παρούσης.


Άρθρο 6ο Κωλύματα – Ασυμβίβαστα 
Ο  υποψήφιος πρέπει να γνωρίζει ότι σε περίπτωση διορισμού του: 
1. Ο Γενικός Διευθυντής δεν επιτρέπεται, επί ποινή ακυρότητας της σχετικής σύμβασης, να συμβάλλεται  με το ΦΕΣΤΙΒΑΛ. Η ίδια απαγόρευση ισχύει και για τους συζύγους του Γενικού Διευθυντή, καθώς και για τους συγγενείς αυτού  εξ αίματος μέχρι τρίτου βαθμού και εξ αγχιστείας μέχρι δεύτερου βαθμού. Άκυρη είναι και κάθε σύμβαση που συνάπτεται μεταξύ του ΦΕΣΤΙΒΑΛ και νομικών προσώπων, των οποίων η διοίκηση ελέγχεται άμεσα ή έμμεσα από τον Γενικό Διευθυντή.
Ο έλεγχος αυτός απορρέει από δικαιώματα, συμβάσεις ή άλλα μέσα, τα οποία είτε μεμονωμένα είτε από κοινού με άλλα και λαμβανομένων υπόψη των σχετικών πραγματικών ή νομικών συνθηκών, παρέχουν τη δυνατότητα καθοριστικής επίδρασης στη δραστηριότητα μιας επιχείρησης και ιδίως από:                           (α) δικαιώματα κυριότητας ή επικαρπίας επί του συνόλου ή μέρους των περιουσιακών στοιχείων της επιχείρησης και (β) δικαιώματα ή συμβάσεις που παρέχουν δυνατότητα καθοριστικής επίδρασης στη σύνθεση, τις συσκέψεις ή τις αποφάσεις των οργάνων μιας επιχείρησης. Ο έλεγχος αποκτάται από το πρόσωπο ή τα πρόσωπα ή τις επιχειρήσεις, που: (α) είναι υποκείμενα αυτών των δικαιωμάτων ή δικαιούχοι από τις συμβάσεις αυτές ή (β) χωρίς να είναι υποκείμενα των δικαιωμάτων ή δικαιούχοι από τις συμβάσεις αυτές, δικαιούνται να ασκούν τα δικαιώματα που απορρέουν από αυτές.
2. Η ιδιότητα του Γενικού Διευθυντή του ΦΕΣΤΙΒΑΛ και  του Προέδρου ή μέλους του Διοικητικού Συμβουλίου δεν επιτρέπεται να συμπίπτουν στο ίδιο πρόσωπο.
3.  Απαγορεύεται η άσκηση οποιασδήποτε επαγγελματικής ή επιχειρηματικής δραστηριότητας, που σχετίζεται με τη δραστηριότητα του ΦΕΣΤΙΒΑΛ σε περίπτωση διορισμού του, καθώς και η άσκηση δημοσίου λειτουργήματος ή καθηκόντων σε οποιαδήποτε θέση στο Δημόσιο ή σε νομικά πρόσωπα του Δημοσίου Τομέα. 
 4. Δεν επιτρέπεται να συνάπτει  οποιασδήποτε μορφής σύμβαση με το Δημόσιο ή άλλα νομικά πρόσωπα του Δημοσίου Τομέα, από την οποία γεννάται οποιοδήποτε όφελος υπέρ αυτού  ή τρίτων. Η ως άνω απαγόρευση ισχύει και για συζύγους ή συμβιούντες κατά την έννοια του άρθρου 1 του ν. 4356/ 2015, καθώς και για τα προστατευόμενα τέκνα αυτών  για συμβάσεις που συνάπτονται με το ΦΕΣΤΙΒΑΛ.  Η απαγόρευση της παρούσας παραγράφου ισχύει και για οποιασδήποτε μορφής εταιρεία ή επιχείρηση, στην οποία τα πρόσωπα αυτά συμμετέχουν ως κύριος μέτοχος ή ως ομόρρυθμος, ετερόρρυθμος ή περιορισμένης ευθύνης εταίρος ή διατηρούν την ιδιότητα ανώτατου διοικητικού στελέχους. 
5. Δεν επιτρέπεται, να συμμετέχει στην παρούσα υποψήφιος, εάν υπάρχει εις βάρος του αμετάκλητη, καταδικαστική απόφαση για ένα από τα ακόλουθα εγκλήματα:
α) συμμετοχή σε εγκληματική οργάνωση  (εγκλήματα του άρθρου 187 του Ποινικού Κώδικα),
β) ενεργητική δωροδοκία, όπως ορίζεται στο άρθρο 3 της σύμβασης περί της καταπολέμησης της δωροδοκίας στην οποία ενέχονται υπάλληλοι των Ευρωπαϊκών Κοινοτήτων ή των κρατών μελών της Ένωσης, καθώς και όπως ορίζεται στο εθνικό δίκαιο του υποψηφίου, και τα εγκλήματα των άρθρων 159Α (δωροδοκία πολιτικών προσώπων), 236 (δωροδοκία υπαλλήλου), 237 παρ. 2-4 (δωροδοκία δικαστικών λειτουργών), 237Α παρ. 2 (εμπορία επιρροής μεσάζοντες), 396 παρ. 2 (δωροδοκία στον ιδιωτικό τομέα) του Ποινικού Κώδικα,
γ) απάτη εις βάρος των οικονομικών συμφερόντων της Ένωσης, κατά την έννοια των άρθρων 3 και 4 της Οδηγίας (ΕΕ) 2017/1371 του Ευρωπαϊκού Κοινοβουλίου και του Συμβουλίου της 5ης Ιουλίου 2017 σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης και τα εγκλήματα των άρθρων 159Α (δωροδοκία πολιτικών προσώπων), 216 (πλαστογραφία), 236 (δωροδοκία υπαλλήλου), 237 παρ. 2-4 (δωροδοκία δικαστικών λειτουργών), 242 (ψευδής βεβαίωση, νόθευση κ.λπ.), 374 (διακεκριμένη κλοπή), 375 (υπεξαίρεση), 386 (απάτη), 386Α (απάτη με υπολογιστή), 386Β (απάτη σχετική με τις επιχορηγήσεις), 390 (απιστία) του Ποινικού Κώδικα και των άρθρων 155 επ. του Εθνικού Τελωνειακού Κώδικα (ν. 2960/2001, Α΄ 265), όταν αυτά στρέφονται κατά των οικονομικών συμφερόντων της Ευρωπαϊκής Ένωσης ή συνδέονται με την προσβολή αυτών των συμφερόντων, καθώς και τα εγκλήματα των άρθρων 23 (διασυνοριακή απάτη σχετικά με τον ΦΠΑ) και 24 (επικουρικές διατάξεις για την ποινική προστασία των οικονομικών συμφερόντων της Ευρωπαϊκής Ένωσης) του ν. 4689/2020 (Α΄ 103),
δ) τρομοκρατικά εγκλήματα ή εγκλήματα συνδεόμενα με τρομοκρατικές δραστηριότητες, όπως ορίζονται στα άρθρα 3-4 και 5-12 της Οδηγίας (ΕΕ) 2017/541 του Ευρωπαϊκού Κοινοβουλίου   για την καταπολέμηση της τρομοκρατίας  ή ηθική αυτουργία ή συνέργεια ή απόπειρα διάπραξης εγκλήματος, όπως ορίζονται  στο άρθρο 14 αυτής, και τα εγκλήματα των άρθρων 187Α και 187Β του Ποινικού Κώδικα, 
ε) νομιμοποίηση εσόδων από παράνομες δραστηριότητες ή χρηματοδότηση της τρομοκρατίας,
στ) παιδική εργασία και άλλες μορφές εμπορίας ανθρώπων και τα εγκλήματα του άρθρου 323Α του Ποινικού κώδικα (εμπορία ανθρώπων),
ζ) οποιοδήποτε έγκλημα  ενδοοικογενειακής  βίας (ν.3500/2006 όπως ισχύει).

Άρθρο 7ο   Καταληκτική Ημέρα Υποβολής  Αιτήσεων –Δικαιολογητικών Συμμετοχής- Επιτροπή της Πρόσκλησης Ενδιαφέροντος
7.1.   Οι Αιτήσεις  των υποψηφίων και  όλα τα δικαιολογητικά, που αναφέρονται  κατωτέρω στη παρ.7.2. της παρούσας, υποβάλλονται από τους συμμετέχοντες σε ενιαίο  φάκελο με επικολλημένη στην εξωτερική πλευρά αυτού την αίτηση με όλα τα στοιχεία του αποστολέα, η οποία θα απευθύνεται προς την τριμερή Επιτροπή της Πρόσκλησης Ενδιαφέροντος, που ορίζεται με απόφαση του Διοικητικού Συμβουλίου και αποτελείται από μέλη του προσωπικού του ΦΕΣΤΙΒΑΛ, ως εξής: «Προς την Επιτροπή για την  Δημόσια Πρόσκληση Εκδήλωσης Ενδιαφέροντος για την πλήρωση της θέσης του Γενικού Διευθυντή του Ν.Π.Ι.Δ. «ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ» με  τους κάτωθι τρόπους:                                
 - Είτε σε σφραγισμένο φάκελο ο οποίος θα κατατεθεί μέχρι  την Τετάρτη  18 Νοεμβρίου 2026, και ώρα 18:00 (καταληκτική ημερομηνία και ώρα)  στο Γραφείο Πρωτοκόλλου του ΦΕΣΤΙΒΑΛ 6ος όροφος κτήριο ΟΛΥΜΠΙΟΝ πλατεία Αριστοτέλους 10,ΤΚ 54623 Θεσσαλονίκη,                                                           κατά τις εργάσιμες ημέρες από την  10:00 ώρα μέχρι την 18:00 ώρα, με ιδιόχειρη κατάθεση από τα φυσικό πρόσωπο ή με αντιπρόσωπο φέροντα εξουσιοδότηση του υποψηφίου με θεωρημένο το γνήσιο της υπογραφής  του και θα λάβει σχετική βεβαίωση της κατάθεσης.
- Είτε ηλεκτρονικά  στην ηλεκτρονική διεύθυνση secretariat@filmfestival.gr έως και ώρα 18:00 της καταληκτικής ημερομηνίας, που προαναφέρεται (ήτοι 18/11/2026). Στον φάκελο πρέπει να περιέχονται η αίτηση και όλα τα δικαιολογητικά υπογεγραμμένα από τον υποψήφιο σκαναρισμένα. Στην περίπτωση της ηλεκτρονικής κατάθεσης οι αιτήσεις θα καταγράφονται στο πρωτόκολλο του ΦΕΣΤΙΒΑΛ κατά τις εργάσιμες ημέρες από την  10:00 ώρα μέχρι την 18:00 ώρα. Επίσης στην περίπτωση αυτή (ηλεκτρονικής κατάθεσης), ο υποψήφιος που θα επιλεγεί από το Διοικητικό Συμβούλιο του ΦΕΣΤΙΒΑΛ δεσμεύεται να προσκομίσει, ο ίδιος ή νόμιμος εκπρόσωπός του, τα πρωτότυπα έγγραφα των δικαιολογητικών συμμετοχής, που αναφέρονται στην αμέσως κατωτέρω παράγραφο, αμέσως μόλις κληθεί και οπωσδήποτε πριν από την υποβολή της πρότασης του Διοικητικού Συμβουλίου στον Υπουργό Πολιτισμού.
7.2. Οι αιτήσεις  των υποψηφίων για τη θέση του Γενικού Διευθυντή   πρέπει να είναι ηλεκτρονικά επεξεργασμένες και να μην φέρουν χειρόγραφες διορθώσεις επ’ αυτών και να συνοδεύονται ΕΠΙ ΠΟΙΝΗ ΑΠΟΚΛΕΙΣΜΟΥ από τα ακόλουθα  έγγραφα/δικαιολογητικά συμμετοχής :
1. Βιογραφικό σημείωμα, στο οποίο να περιγράφονται οι σπουδές, το έργο, η εμπειρία, η δραστηριότητα και τα λοιπά προσόντα  του ενδιαφερομένου.
2. Αποδεικτικά των αναφερόμενων στο βιογραφικό σημείωμα προσόντων και στοιχείων, που έχουν αποκτηθεί ως την καταληκτική ημερομηνία υποβολής των αιτήσεων. Οι τίτλοι σπουδών εξωτερικού πρέπει να έχουν αναγνωρισθεί από τους αρμόδιους φορείς. Τυχόν ξενόγλωσσες βεβαιώσεις ή έγγραφα θα πρέπει να κατατεθούν επίσημα μεταφρασμένα. 
3. Πιστοποιητικό γέννησης ή φωτοτυπία αστυνομικής ταυτότητας ή διαβατηρίου, διεύθυνση κατοικίας,  τηλέφωνο και  email.
4. Υπεύθυνη  Δήλωση του άρθρου 8 του ν. 1599/1986, εκδοθείσα από αρμόδια Αρχή ή μέσω της ιστοσελίδας www.gov.gr,  με την οποία ο υποψήφιος να δηλώνει:
α) ότι δεν συντρέχουν στο πρόσωπό του τα κωλύματα και ασυμβίβαστα του άρθρου 6 της παρούσης πρόσκλησης και β) ότι έχει εκπληρώσει τις στρατιωτικές του υποχρεώσεις ή έχει νόμιμα απαλλαγεί από αυτές (για τους άνδρες).  
5. Σύντομη έκθεση στην οποία θα παρουσιάζονται το όραμα, η στοχοθεσία, καθώς και σχέδια, προτάσεις και ιδέες για την ανάπτυξη του έργου, τη λειτουργία και τη μεγιστοποίηση της αποτελεσματικότητας του ΦΕΣΤΙΒΑΛ, λαμβανομένου υπόψη του συνόλου των δραστηριοτήτων του, όπως αυτές παρουσιάζονται αναλυτικά στον διαδικτυακό τόπο www.filmfestival.gr.
7.3. Οι υποψήφιοι θα πρέπει να υποβάλουν την αίτηση και τα δικαιολογητικά τους  σε ενιαίο φάκελο με οποιονδήποτε από τους άνω τρόπους μέχρι την ως άνω ημερομηνία και ώρα, σύμφωνα με τα ειδικότερα οριζόμενα στην παρούσα Πρόσκληση. 
7.4. Το  ΦΕΣΤΙΒΑΛ  δεν φέρει οποιαδήποτε ευθύνη  για τυχόν ελλείψεις του περιεχομένου των αιτήσεων συμμετοχής.
7.5. Αιτήσεις  συμμετοχής που είτε έχουν κατατεθεί με οποιονδήποτε άλλο τρόπο, είτε δεν έχουν κατατεθεί στις παραπάνω καταληκτικές προθεσμίες (αυτοπροσώπως ή δια εκπροσώπου ή ηλεκτρονικά), παραλαμβάνονται από τη γραμματέα του πρωτοκόλλου με την επισήμανση στον φάκελο ότι: «κατατέθηκαν με άλλο τρόπο, ή ότι είναι εκπρόθεσμες» (ανάλογα με την περίπτωση), πρωτοκολλούνται και φυλάσσονται, προκειμένου να  παραδοθούν στην τριμερή Επιτροπή της Πρόσκλησης  μετά την εκπνοή της προθεσμίας παραλαβής  των αιτήσεων. 
-Οι παραπάνω αιτήσεις συμμετοχής που υποβάλλονται εκπρόθεσμα δεν αποσφραγίζονται από την Επιτροπή της Πρόσκλησης. Στη συνέχεια η Επιτροπή της Πρόσκλησης σημειώνει στο πρακτικό της ότι έχουν υποβληθεί εκπρόθεσμα, αναγράφοντας την ακριβή ημέρα και ώρα που περιήλθαν οι αιτήσεις συμμετοχής  στην κατοχή της και την ακριβή ημέρα και ώρα που κατατέθηκαν στο πρωτόκολλο του ΦΕΣΤΙΒΑΛ.
7.6. Οι αιτήσεις  συμμετοχής και όλα τα δικαιολογητικά/έγγραφα υποβάλλονται στην ελληνική γλώσσα ή και σε οποιαδήποτε άλλη γλώσσα, αρκεί να συνοδεύονται με επίσημη μετάφραση στην ελληνική γλώσσα. Σε περίπτωση διαφωνίας, υπερισχύει η επίσημη μετάφραση στην ελληνική γλώσσα. Πιστοποιητικά αλλοδαπών αρχών γίνονται δεκτά, εφόσον συνοδεύονται με επίσημη μετάφραση στην ελληνική γλώσσα. Τα πρωτότυπα των εγγράφων θα προσκομιστούν όταν ζητηθούν για έλεγχο. 
7.7.  Εάν ένας υποψήφιος υποβάλλει τα δικαιολογητικά με αντιπρόσωπό του, πρέπει να υποβάλει μαζί με την αίτηση και εξουσιοδότηση του αντιπροσώπου.
7.8. Επισημαίνεται ότι, εκπρόθεσμες αιτήσεις ή χωρίς τα απαιτούμενα δικαιολογητικά δεν θα ληφθούν υπ’ όψιν.
7.9. Υπόδειγμα της αίτησης επισυνάπτεται κατωτέρω. Με την υποβολή της αίτησης  τεκμαίρεται αμάχητα ότι ο υποψήφιος  έχει λάβει γνώση όλων των όρων της  παρούσας Πρόσκλησης. 
7.10. Οι υποψήφιοι που καταθέτουν την αίτηση τους, οφείλουν να αναφέρουν ότι έλαβαν γνώση όλων των όρων της παρούσης Πρόσκλησης Ενδιαφέροντος, τους οποίους αποδέχονται πλήρως και ανεπιφύλακτα. 
7.11. Το συνημμένο στο Παράρτημα Ι ενημερωτικό έγγραφο για την επεξεργασία των προσωπικών δεδομένων, πρέπει να υπογραφεί  από τον συμμετέχοντα.
7.12. Τα απαιτούμενα προσόντα και δικαιολογητικά είναι υποχρεωτικά με ποινή αποκλεισμού και απαιτούνται, προκειμένου η αίτηση του υποψηφίου να ενταχθεί σε διαδικασία αξιολόγησης.
7.13.  Οι υποψήφιοι μπορούν να ζητήσουν διευκρινίσεις από την Επιτροπή  της παρούσας Πρόσκλησης  εγγράφως  εντός της  προθεσμίας δέκα ημερών από τη δημοσίευση της Πρόσκλησης. Οι διευκρινήσεις θα δοθούν από την Επιτροπή στον υποψήφιο στο δηλωθέν email του.

Άρθρο 8ο   Αποσφράγιση  Φακέλων 
Η αποσφράγιση των φακέλων των αιτήσεων συμμετοχής  θα γίνει  από την Επιτροπή της Πρόσκλησης στο γραφείο Διεύθυνσης του ΦΕΣΤΙΒΑΛ, στον 6ο όροφο του κτηρίου ΟΛΥΜΠΙΟΝ πλατεία Αριστοτέλους 10 Θεσσαλονίκη   την  Δευτέρα 23 Νοεμβρίου  2026 και ώρα 11:00 . 

Άρθρο 9ο     Επιτροπή της Πρόσκλησης 
Η Επιτροπή εξετάζει τις αιτήσεις και τα δικαιολογητικά των υποψηφίων και ελέγχει αν πληρούνται οι όροι της παρούσας Πρόσκλησης και στη συνέχεια συντάσσει το πρακτικό, στο οποίο αναγράφονται τόσο οι έγκυρες αιτήσεις, όσο και  αυτές που δεν πληρούν τις προϋποθέσεις της παρούσας  πρόσκλησης. 
2. Μετά την ολοκλήρωση της διαδικασίας εντός πέντε (5) εργάσιμων ημερών  η Επιτροπή αποστέλλει το πρακτικό στο  Διοικητικό Συμβούλιο του ΦΕΣΤΙΒΑΛ.

Άρθρο 10ο  Αξιολόγηση Προτάσεων – Συνέντευξη- Λήψη Απόφασης 
1.Το Διοικητικό Συμβούλιο (Δ.Σ.) του ΦΕΣΤΙΒΑΛ εντός δέκα (10) εργάσιμων  ημερών από την διαβίβαση σ’ αυτό των φακέλων της πρόσκλησης θα   αξιολογήσει μόνο το σύνολο των φακέλων, που έχουν κατατεθεί έγκαιρα και προσηκόντως από τους συμμετέχοντες.
2. Το Δ.Σ. θα καλέσει σε συνέντευξη τους υποψηφίους που πληρούν τουλάχιστον τις τυπικές προδιαγραφές για την αξιολόγηση της καταλληλότητας και της προσωπικότητας αυτών.  
3. Κατά τη διάρκεια της  συνέντευξης θα τηρηθούν συνοπτικά  πρακτικά.  Ο αριθμός των καλουμένων κάθε φορά  σε συνέντευξη  η ημέρα και η ώρα εναπόκειται στην  κρίση του Διοικητικού Συμβουλίου.  Επίσης  κατά την συνέντευξη με τους υποψηφίους μπορεί να παρευρίσκονται όλα ή μέρος των μελών του Διοικητικού Συμβουλίου μετά από απόφαση τους. 
4.  Η  αξιολόγηση των έγκυρων υποψηφιοτήτων θα γίνει από το Διοικητικό Συμβούλιο του ΦΕΣΤΙΒΑΛ, το οποίο θα εξετάσει αναλυτικά τα δικαιολογητικά και βιογραφικά των υποψηφίων, καθώς  και την καταλληλότητα  την προσωπικότητας  αυτών για την  άσκηση  των καθηκόντων της συγκεκριμένης θέσης. Κατά την αξιολόγηση  το Διοικητικό Συμβούλιο, εάν κρίνει αναγκαίο δύναται να αναβάλλει την έκδοση απόφασης και  να απευθύνει αιτήματα στους συμμετέχοντες για παροχή διευκρινίσεων ή/και πρόσθετων αποδεικτικών στοιχείων. Οι συμμετέχοντες οφείλουν, να παρέχουν τις διευκρινίσεις εντός των κατά περίπτωση προθεσμιών που τους ορίζονται.  
5. Εάν  το  Δ.Σ. κατά την απόλυτη διακριτική ευχέρεια του  καταλήξει στο συμπέρασμα ότι υποψήφιος  δεν πληροί πλήρως τους όρους και τις απαιτήσεις της παρούσας, ο υποψήφιος  θα αποκλειστεί από τη διαδικασία αξιολόγησης.                                                                                                           
6. Το Διοικητικό Συμβούλιο με γνώμονα ποιος υποψήφιος συγκεντρώνει τα περισσότερα ουσιαστικά προσόντα,  επιλέγει κατά την ανέλεγκτο κρίση του ποιον υποψήφιο  θα προτείνει στον Υπουργό Πολιτισμού ως Γενικό Διευθυντή. 
7. Ο  υποψήφιος που θα επιλέξει το Διοικητικό Συμβούλιο  να προτείνει στον Υπουργό Πολιτισμού, οφείλει  πριν από την αποστολή στον Υπουργό Πολιτισμού της πρότασης,  να προσκομίσει  απόσπασμα του Ποινικού Μητρώου του, ή, ελλείψει αυτού, ισοδύναμο έγγραφο που εκδίδεται από αρμόδια δικαστική ή διοικητική αρχή του κράτους - μέλους ή της χώρας καταγωγής ή της χώρας όπου είναι εγκατεστημένος,  από το οποίο να προκύπτει ότι,  δεν υπάρχει σε βάρος του  αμετάκλητη καταδικαστική απόφαση για τα εγκλήματα του άρθρου 6.5. της παρούσης, όπως ήδη δήλωσε με Υπεύθυνη Δήλωση του άρθρου 8 του ν. 1599/1986 (ΦΕΚ 75 Α΄), που κατέθεσε με την αίτηση του.
8. Ουδέν δικαίωμα αποζημίωσης δημιουργείται υπέρ των  λοιπών  συμμετεχόντων  στη παρούσα Πρόσκληση και μη επιλεγέντων.  
9. Επί ποινή απορρίψεως της υποψηφιότητας  δεν επιτρέπεται τα μέλη του Διοικητικού Συμβουλίου και τα μέλη της Επιτροπής του διαγωνισμού  να έχουν σχέσεις συγγένειας έως γ΄ βαθμού εξ αίματος ή αγχιστείας με οποιονδήποτε υποψήφιο. 
10.  Η παρούσα διαδικασία  Πρόσκλησης εκδήλωσης ενδιαφέροντος μέσω υποβολής αιτήσεων για την θέση επί θητεία του Γενικού Διευθυντή  επισημαίνεται ότι δεν είναι διαγωνιστική.  
11.  Επισημαίνεται ότι η παρούσα διαδικασία Πρόσκλησης Εκδήλωσης Ενδιαφέροντος  δύναται να ματαιωθεί/αναβληθεί, αζημίως προς τους συμμετέχοντες σε περίπτωση που, κατά την ανέλεγκτο κρίση του Διοικητικού Συμβουλίου του ΦΕΣΤΙΒΑΛ, κανένας υποψήφιος δεν πληροί τις προϋποθέσεις και χωρίς να δημιουργείται  οιαδήποτε αξίωση έναντι του ΦΕΣΤΙΒΑΛ.  

Άρθρο 11ο Πολιτική Προστασίας Προσωπικών Δεδομένων 
Το ΦΕΣΤΙΒΑΛ ως υπεύθυνος επεξεργασίας, συλλέγει τα προσωπικά δεδομένα που υποβάλλονται, στο πλαίσιο της παρούσης πρόσκλησης εκδήλωσης ενδιαφέροντος και η επεξεργασία γίνεται μόνο με σκοπό την  επιλογή του κατάλληλου υποψηφίου που θα προταθεί στον Υπουργό Πολιτισμού.  
Η αρμόδια επιτροπή διαγωνισμού και το απαραίτητο για το σκοπό αυτό διοικητικό προσωπικό του ΦΕΣΤΙΒΑΛ είναι τα πρόσωπα που επεξεργάζονται τα δεδομένα αυτά για τον ανωτέρω σκοπό.  Διατηρούνται για όσο χρόνο απαιτείται για την ολοκλήρωση της διαδικασίας και στη συνέχεια διαγράφονται εκτός αν άλλως ορίζεται από το κείμενο νομοθετικό και κανονιστικό πλαίσιο ή καθόσον απαιτείται για την προάσπιση δικαιωμάτων του ΦΕΣΤΙΒΑΛ ενώπιον  κάθε  Αρχής και τρίτου. Για οποιαδήποτε απορία ή διευκρίνιση σχετικά με την προστασία των προσωπικών δεδομένων που αφορά την παρούσα Πρόσκληση Εκδήλωσης Ενδιαφέροντος, οι ενδιαφερόμενοι μπορούν να απευθύνονται: dpo@filmfestival.gr 

Άρθρο 12ο Λοιποί Όροι 
1.Ο υποψήφιος που θα διοριστεί από τον Υπουργό Πολιτισμού σύμφωνα με την παραπάνω περιγραφόμενη διαδικασία, θα κληθεί από το ΦΕΣΤΙΒΑΛ από τη δημοσίευση της Υπουργικής Απόφασης σε  ΦΕΚ, για να αναλάβει την παροχή των άνω υπηρεσιών. 
2. Η υποβολή της αίτησης εκ μέρους των λοιπών συμμετεχόντων δεν δημιουργεί ουδεμία ευθύνη ή υποχρέωση για το ΦΕΣΤΙΒΑΛ. 
3. Η συμμετοχή στην παρούσα διαδικασία ουδόλως δύναται να δημιουργήσει δικαίωμα προσδοκίας ή ευθύνης εκ των διαπραγματεύσεων εκ μέρους των συμμετεχόντων.  

Για περισσότερες πληροφορίες, σχετικά με την παρούσα πρόσκληση εκδήλωσης ενδιαφέροντος, οι ενδιαφερόμενοι μπορούν να απευθύνονται στην ηλεκτρονική διεύθυνση  secretariat@filmfestival.gr ή και  να επικοινωνήσουν στα τηλέφωνα 2310/378647 (κος Aπόστολος Παπασωτηρίου) ή 210/8706004 (κα Μαρία Τζιώλα). 

O Πρόεδρος του Διοικητικού Συμβουλίου









Υπόδειγμα Αίτησης Συμμετοχής

ΑΙΤΗΣΗ ΣΥΜΜΕΤΟΧΗΣ
προς το Φεστιβάλ Κινηματογράφου Θεσσαλονίκης
Ο/Η  κάτωθι υπογεγραμμένος/η  
…………………………………….……………………………………………………… 
του ……………….,κάτοικος ……………………………… …………………………….., οδός……….……………………………………..………αριθ.……..…..Τ.Κ.………..…, κάτοχος του με αρ………………………………Δ.Τ. (Identity card) ………………….ή  αριθμ…………………διαβατηρίου, με ΑΦΜ …………………..
τηλέφωνα επικοινωνίας: …………..…… email: ……….
 αφού έλαβα υπόψη την με αριθμό Πρωτοκόλλου ΦΚΘ/………../…………..2026 Πρόσκληση Ενδιαφέροντος για την  θέση του Γενικού Διευθυντή του Ν.Π.Ι.Δ. «ΦΕΣΤΙΒΑΛ ΚΙΝΗΜΑΤΟΓΡΑΦΟΥ ΘΕΣΣΑΛΟΝΙΚΗΣ» και τους όρους που περιέχονται σε αυτήν, υποβάλλω την αίτηση αυτή και δηλώνω ότι αποδέχομαι όλα τα ανωτέρω ανεπιφύλακτα και παρακαλώ όπως κάνετε αποδεκτή την αίτησή μου για συμμετοχή στην παραπάνω Πρόσκληση .  
                                                                        Ημερομηνία: …….…………..
                            (Υπογραφή )









ΠΑΡΑΡΤΗΜΑ 1
ΕΝΗΜΕΡΩΣΗ ΓΙΑ ΤΗΝ ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
.Το Ν.Π.Ι.Δ. με την επωνυμία «Φεστιβάλ Κινηματογράφου Θεσσαλονίκης» (Φεστιβάλ), που έχει έδρα στο κτήριο «ΟΛΥΜΠΙΟΝ» επί της Πλατείας Αριστοτέλους 10 (Τ.Κ. 54623) στη Θεσσαλονίκη σας ενημερώνει, σύμφωνα με τον Κανονισμό (ΕΕ) 2016/679, τον Ν.4624/2019 και τις λοιπές διατάξεις της σχετικής κείμενης ελληνικής και ενωσιακής νομοθεσίας περί προστασίας δεδομένων προσωπικού χαρακτήρα, υπό την ιδιότητά του ως υπευθύνου επεξεργασίας δεδομένων, ότι επεξεργάζεται τα προσωπικά δεδομένα των υποψηφίων της παρούσας Πρόσκλησης Εκδήλωσης Ενδιαφέροντος για την πλήρωση της θέσης του Γενικού Διευθυντή σύμφωνα με την ισχύουσα νομοθεσία. Το Φεστιβάλ έχει διορίσει Υπεύθυνο Προστασίας Δεδομένων, με τον οποίο μπορείτε να επικοινωνήσετε στην ακόλουθη διεύθυνση ηλεκτρονικού ταχυδρομείου: dpo@filmfestival.gr ή χρησιμοποιώντας τη σχετική φόρμα επικοινωνίας με τον ΥΠΔ, την οποία μπορείτε να βρείτε στην ιστοσελίδα του Φ.Κ.Θ. Η συλλογή και επεξεργασία των Προσωπικών σας  Δεδομένων είναι απαραίτητες για τους σκοπούς της παρούσας Πρόσκλησης, σύμφωνα με το άρθρο 6 παρ. 1 β΄/γ΄ ΓΚΠΔ, καθώς η επεξεργασία τους είναι απαραίτητη για την αξιολόγηση των αιτήσεων.
 Εάν επιθυμείτε να ασκήσετε το δικαίωμα πρόσβασης, διόρθωσης, διαγραφής, περιορισμού ή αντίταξης στην επεξεργασία των προσωπικών δεδομένων σας ή το δικαίωμά σας στη φορητότητα των δεδομένων, μπορείτε να επικοινωνήσετε με τον Υπεύθυνο Προστασίας Δεδομένων του Φεστιβάλ στην ηλεκτρονική διεύθυνση: dpo@filmfestival.gr, ή μπορείτε να αποστείλετε επιστολή στην ως άνω διεύθυνση αλληλογραφίας.
 
Ημερομηνία 

Υπογραφή

